OpenLLM-France/wikimedia huggingface dataset:
# Ida Martha Metcalf

Ida Martha Metcalf (Texas, 26 de setembre de 1857 - Northampton, 24 d'octubre de 1952) va ser la segona dona nord-americana que es va doctorar en matemàtiques.
Ida Metcalf va néixer a Texas, filla de Charles A. Metcalf i Martha C. Metcalf nascuda Williams. Durant la seva joventut, la seva família va viure en el sud dels Estats Units. Després de la mort del seu pare, es va traslladar a Nova Anglaterra amb la seva mare i els seus germans. El 1870 vivia a Massachusetts, on va ser mestra d'escola durant molts anys.
El 1883, Ida va començar a estudiar a la Universitat de Boston, on es va llicenciar en filosofia (Ph.B.) el 1886. Del 1888 al 1889, va ser estudiant de postgrau a la Universitat de Cornell, amb un màster en matemàtiques. Després d'ensenyar a l'escola Bryn Mawr de Baltimore, va tornar a Cornell i va rebre el seu doctorat. el 1893.
Durant molts anys després de rebre el seu doctorat, Ida va estar ensenyant al batxillerat i va treballar en diverses empreses financeres i com a auditora de serveis públics. El 1912 va començar a treballar en la secció d'estadística del Departament de Finances de la ciutat de Nova York, on va romandre fins a la seva jubilació el 1921. Ja jubilada va seguir fent feines relacionades amb l'auditoria de serveis públics fins al 1939.
Després de patir una greu malaltia el 1948, va viure en residències d'avis fins a la seva mort a l'avançada edat de noranta-sis anys.

## Tesis

* 1886: The Origin and Development of Styles of Architecture PhB, Boston University.
* 1889: The Theory of Illumination by Reflected and Refracted Light Master's thesis, Cornell University.
* 1893: Geometric Duality in Space PhD dissertation, Cornell University (directed by James Edward Oliver).

## Referències

* ↑ Green, Judy; LaDuke, Jeanne. Pioneering Women in American Mathematics — The Pre-1940 PhD's. 34. 1st. American Mathematical Society, The London Mathematical Society, 2008. ISBN 978-0-8218-4376-5. See p.248. Biography on p.425-428 of the Supplementary Material at AMS

## Enllaços externs

* Biographies of Women Mathematicians, Agnes Scott College (consulta 04-09-2021)
# Palau de Linares

El Palau de Linares, conegut en els seus primers anys com el Palau de Murga, es troba a Madrid, situat entre el passeig de Recoletos i el carrer d'Alcalá, obrint la seva façana principal a la plaça de Cibeles, en els terrenys dels antics Molinos de Plata i del Pósito Real de Madrid.

## Construcció

José de Murga y Reolid, primer marqués de Linares i primer vescomte de Llanteno, comprà el solar, de 3.064 metres quadrats, l'any 1872 a l'Ajuntament de Madrid. Encomanà les obres a l'arquitecte municipal Carlos Colubí el 1877, seguint els dissenys de l'arquitecte francés Adolf Ombrecht.
Els marquesos de Linares es van mudar a l'edifici el 1884, tot i que les obres no hi finalitzaren definitivament fins al 1900.

## Decoració

L'edifici es caracteritza per la seva bella fàbrica i qualitat dels seus materials. La decoració s'inspira en l'estil Segon Imperi francés: tapissos de la Fàbrica de Gobelinos, sostres decorats amb abundants pintures mitològiques, terres de fustes exòtiques, llums francesos, catifes de la Real Fábrica de Tapices, sedes de la Xina pel saló oriental...
El Palau inclou obres d'Alejandro Ferrant, Francisco Pradilla, Manuel Domínguez, Jeroni Suñol, Casto Plasencia, Francisco Amérigo i Valeriano Domínguez Bécquer.
Com a curiositat cal dir que l'edifici no comptava amb cuina, perquè els marquesos de Linares preferien fer-se portar el menjar des d'un típic restaurant madrileny.

## Propietaris

Després de la mort dels marquesos de Linares, el Palau fou heretat per Raimunda Avecilla y Aguado, comtessa de Villapadierna, fillola dels marquesos i filla del seu administrador, Federico Avecilla Delgado.
Amb el pas dels anys i després de sofrir la Guerra Civil espanyola, el palau estigué a punt de ser enderrocat, però, fou declarat Monument Històric Artístic el 1976, fet que el salvà d'una desaparició quasi segura.
Malgrat passar per diferents propietaris com la companyia marítima Transmediterránea, la Confederación Española de Cajas de Ahorro, l'Ajuntament de Madrid o l'industrial Emiliano Revilla, el palau restà sense ús i tancat quasi un segle, fet que ha permés que la seva decoració i mobiliari arribessin intactes als nostres dies.

## Casa de América

El 1992, coincidint amb els actes del Cinquè Centenari de l'arribada a Amèrica de Cristòfor Colom i de la capitalitat cultural europea de Madrid, el Palau de Linares es reobrí com a Casa de América, un centre destinat a l'intercanvi cultural entre Espanya i Amèrica, organitzant-s'hi nombroses exposicions, debats i conferències.

## Enllaços externs

* El Palau a Madrid Histórico
* Visita Virtual al Palau de Linares Arxivat 2008-10-17 a Wayback Machine.
# Enllaç quàdruple

Un enllaç quàdruple és un tipus d'enllaç químic entre dos àtoms involucrant vuit electrons. Aquest enllaç és una extensió dels més familiars enllaç doble i enllaç triple. Els enllaços quàdruples estables són més comuns en els metalls de transició en mig del bloc d, com el reni, tungstè, molibdè i crom. Típicament els lligand que suporten enllaços quàdruples són π-donants, no π-acceptors.

## Referències

* ↑ Radius, U.; Breher, F. «'To Boldly Pass the Metal–Metal Quadruple Bond». Angew. Chem. Int. Ed., 45, 19, 2006, pàg. 3006–3010. DOI: 10.1002/anie.200504322.
* Cotton, F. A.; Harris, C. B. «The Crystal and Molecular Structure of Dipotassium Octachlorodirhenate(III) Dihydrate, K₂[Re₂Cl₈]·2H₂O». Inorg. Chem., 4, 3, 1965, pàg. 330–333.
# El principi de l'arca de Noé

El principi de l'arca de Noé (títol original: Das Arc Noah Prinzip) és una pel·lícula alemanya dirigida per Roland Emmerich, estrenada l'any 1984. Ha estat doblada al català.

## Argument

El 1997, la majoria de les armes clàssiques de destrucció massiva han estat abandonades. Tanmateix, en òrbita al voltant de la Terra, hi ha una estació espacial Florida Arklab, capaç de controlar el temps a qualsevol indret sobre el planeta a sota. Un projecte civil per naturalesa, però que podria estar utilitzat com una arma ofensiva, creant les catàstrofes naturals com tempestes o inundacions.

## Repartiment

* Richy Müller: Billy Hayes
* Franz Buchrieser: Max Marek
* Aviva Joel: Eva Thompson
* Matthi: Fuchs: Felix Kronenberg
* Nikol: Lansky: Gregor Vandenberg
* Mati: Heller: un guarda de seguretat

## Producció

Es tracta del primer llargmetratge de Roland Emmerich i la seva pel·lícula de final d'estudis a la Hochschule für Fernsehen und Film München. A l'època, era la pel·lícula d'estudi alemanya més cara que mai havia estat produïda.
El rodatge va tenir lloc a Baden-Württemberg, sobretot a Maichingen i Böblingen.

## Referències

* ↑ esadir.cat. El principi de l'arca de Noé. esadir.cat.
* ↑ «Das Arc Noah Prinzip». Allociné.
* ↑ Trivia/ El principi de l'arca de Noé a Internet Movie Database (anglès) a Internet Movie Database (anglès)
* ↑ Filming locations/ El principi de l'arca de Noé a Internet Movie Database (anglès) a Internet Movie Database (anglès)
# Tonkatsu

El tonkatsu (豚カツ, とんかつ o トンカツ) és un plat popular a la cuina japonesa, inventat durant l'era Meiji a finals del segle xix. Es tracta d'una costella de porc desossada d'un centímetre d'amplada, arrebossada i fregida. Habitualment s'afegeix a la carn sal i pebre i es passa per farina, ou batut i s'acaba amb panko abans de fregir-la.
A continuació, el tonkatsu es talla a trossos i se serveix, generalment amb col xinesa ratllada. S'acompanya sovint amb una salsa espessa a l'estil Worcestershire anomenada «salsa tonkatsu» o simplement sōsu (salsa), karashi (mostassa) i potser una rodanxa de llimona. El tonkatsu s'ha adaptat al gust japonès més profundament que altres yōshoku i avui dia se serveix amb arròs, sopa de miso i tsukemono, al més pur estil washoku (menjar tradicional japonès), i es menja amb bastonets. Fins i tot alguns restaurants solen servir-lo amb el tradicionalment japonès daikon ratllat i ponzu en comptes de salsa tonkatsu.

## Història

En els seus orígens es considerava un tipus de yōshoku, versions japoneses de menjar occidental inventades a finals del segle xix i principis del segle xx. Els primers katsu-retsu s'elaboraven amb vedella i es creu que la versió amb carn de pollastre, semblant a l'actual tonkatsu, es va servir per primera vegada el 1890 en un restaurant a Ginza. El terme tonkatsu es va encunyar als anys 1930.
El tonkatsu se serveix també com a farciment per a entrepans (katsu sando) o amb curri japonès (katsukarē). Se serveix de vegades amb ou en un gran bol d'arròs com a katsudon. A Nagoya l'especialitat és el miso katsu, un tonkatsu que es menja amb una salsa a base de miso.

## Referències

* ↑ «The Roots of Tonkatsu: A Delicious Fusion of East and West | October 2018 | Highlighting Japan». www.gov-online.go.jp. [Consulta: 22 octubre 2023].
* ↑ «Tonkatsu, la receta japonesa de cerdo empanado más crujiente» (en castellà). La Vanguardia, 17-10-2022. [Consulta: 24 juny 2024].
* ↑ «'Ton-katsu', porc arrebossat». Cuina. [Consulta: 24 juny 2024].
* ↑ «Tonkatsu. Receta • ComerJapones.com» (en castellà), 18-12-2009. [Consulta: 24 juny 2024].
* ↑ Ono, Tadashi; Salat, Harris. Japanese Soul Cooking: Ramen, Tonkatsu, Tempura, and More from the Streets and Kitchens of Tokyo and Beyond. Potter/Ten Speed/Harmony/Rodale, 2013. ISBN 9781607743538.
* ↑ Kaneko, Amy. Let's Cook Japanese Food!: Everyday Recipes for Home Cooking. Chronicle Books, 2007, p. 101. ISBN 978-0-8118-4832-9.
* ↑ Sánchez, Javier. «El sándwich de moda se llama 'katsu sando': ¿sabes qué es y dónde puedes comerlo?» (en castellà), 12-07-2022. [Consulta: 24 juny 2024].
# Ida Nudel

Ida Nudel (Novorossisk, 27 d'abril de 1931 - Holon, 14 de setembre de 2021) (hebreu: אידה נודל, rus: Ида Нудель) va ser una activista israeliana, antiga Refusenik (dissident jueva a la Unió Soviètica), coneguda com l’" Àngel de la guarda "per la seva ajuda" a presoners de Sion".

## Biografia

Ida Nudel va néixer el 27 d’abril de 1931 a Novorossiysk, Crimea, aleshores a la Unió Soviètica. Després de 16 anys de gestions davant les autoritats soviètiques, va obtenir el dret a establir-se a Israel el 1987. Va morir el 14 de setembre de 2021 als 90 anys.

## Obres

* (anglès) Ida Nudel. Hand in the Darkness: The Autobiography of a Refusenik. Grand Central Pub. 1990. ISBN 0446514454, ISBN 978-0446514453

## Referències

* ↑ (anglès) Glenn Franke IDA NUDEL IN ISRAEL AFTER LONG STRUGGLE. washingtonpost.com. octubre 16, 1987.
* ↑ (anglès) Former Soviet refusenik Ida Nudel: Where is she and what is she doing. jweekly.com. gener 25, 2002.
* ↑ (anglès) MICHAEL ROSS. ‘Dream Fulfilled,’ Ida Nudel Is Welcomed in Israel. latimes.com. OCT. 16, 1987.
* ↑ (anglès) DINA KRAFT. Ida Nudel chronicles the past, but activist lives in the present. clevelandjewishnews.com. Jan 21, 2008.
* ↑ (anglès) Ida Nudel. ewishvirtuallibrary.org.
* ↑ «L’ancienne refuznik et militante juive soviétique, Ida Nudel, est décédée à l’âge de 90 ans». Radio J, 14-09-2021.
* ↑ (anglès) Ida Nudel. Hand in the Darkness: The Autobiography of a Refusenik, 1990.
# Lucus Angitiae

Lucus Angitiae, actualment Luco, va ser un lloc a la riba de la banda oest del Lacus Fucinus, al territori dels marsis.
Originàriament era un santuari dedicat a la deessa Angítia que va acabar convertint-se en una ciutat anomenada inicialment Angitia i després es va dir Lucus Angitiae, que va arribar a municipi. En parla Plini el Vell, que anomena als seus habitants lucenses, i diu que era un municipi amb magistrats locals propis.
Les ruïnes es poden veure a 1 km al nord de la moderna Luco, on hi ha les restes d'uns murs que segurament pertanyien al períbol del temple. Hi havia uns banys famosos.

## Referències

* ↑ Smith, William (ed.). «Lucus Angitiae». Dictionary of Greek and Roman Geography (1854). [Consulta: 14 maig 2023].
# Wild Bill Hickok

James Butler Hickok (Homer, 27 de maig de 1837 - Deadwood, 2 d'agost de 1876), més conegut com a Wild Bill Hickok, fou un personatge del Far West, fill de William Alonzo i Polly Butler Hickok. Va destacar com a pistoler i com a explorador, a banda de la reputació que va adquirir com a marshal, tot i que alguns episodis de la seva vida han estat modificats per la ficció. El seu malnom de Wild Bill (Salvatge Bill) va inspirar-ne d'altres de semblants per a homes coneguts per la seva gosadia en camps diversos.
Hickok va arribar al Far West fent de conductor de la diligència. Perseguit per la llei, es va fer anomenar Bill Hickok, per poder fer-se passar pel seu germà William en cas de compromís. Aviat va ser conegut com a Wild Bill (Bill el Salvatge). Després d'aquesta etapa, James Butler Hickok, ja definitivament anomenat Bill, va esdevenir agent de la llei als territoris de Kansas i de Nebraska. Va lluitar al costat de la Unió a la Guerra Civil, i es va fer popular com a explorador, pistoler i jugador professional després de la guerra.
Entre la seva dedicació al servei de la llei i la seva activitat amb el joc, que sovint se simultaniejaven, Hickok es va veure embolicat en diversos tiroteigs importants, fins que fou assassinat mentre jugava al pòquer en un saloon del Territori de Dakota a mans d'un jugador ressentit anomenat Jack McCall, qui li va disparar un tret al clatell. Segons la llegenda en el moment de ser assassinat tenia una doble parella d'asos i de vuits; des de llavors, aquesta jugada és coneguda com La Mà del Mort.
El cavall de Hickok s'anomenava Black Nell, i les seves armes preferides van ser dos revòlvers Colt 1851 Navy amb empunyadura de marfil, tot i que gairebé sempre va utilitzar d'altres armes en els duels que el van fer cèlebre.

## Vegeu també

* Ferrocarril Subterrani
# Harald Hansen

«Harald Hansen» té aquests significats:
* Harald Hansen (gimnasta). (1884–1956). Gimnasta noruec, medallista olímpic
* Harald Hansen (futbolista) (1884-1927). Futbolista danès, medallista olímpic
# Antonio José Aranda Subiela

Antonio José Aranda Subiela (Huétor Vega, 7 d'octubre de 2000), més conegut com a Antonio Aranda, és un futbolista andalús que juga com a migcampista a l'Hèrcules CF de la Primera Federació.

## Trajectòria

Natural de Huétor Vega, Granada, és germà del també futbolista Óscar Aranda, es va formar a les categories inferiors del Granada CF, on va acabar la seva etapa juvenil en la temporada 2018-19.
La temporada 2019-20, forma part de la plantilla del Club Recreatiu Granada de la Segona Divisió B d'Espanya, en el qual juga durant dues temporades. En la seva segona temporada disputa 24 partits, 20 d'ells com a titular i marca cinc gols.
El 17 de juliol de 2021, signa pel FC Barcelona B de la Primera RFEF per dues temporades.
El 25 de maig de 2022, fa el seu debut amb el primer equip del FC Barcelona en una gira per Austràlia.

## Referències

* ↑ as.com. «Antonio Aranda: la joya de la cantera del Granada que se va al Barça B», 17-07-2021.
* ↑ ideal.es. «Aranda brilla en su debut con el primer equipo del Barcelona», 17-07-2021.
# Sistema de partícules (programari)

Un sistema de partícules és una funció dels programes d'animació que permet animar una gran quantitat d'objectes. Aquest tipus de sistemes s'utilitzen per exemple per simular el comportament del fum, del foc o d'una explosió. El nom ve donat pel funcionament del software, consisteix en computar l'animació basant-se en el sistema de partícules de la mecànica clàssica.

## Funcionament

En els sistemes de partícules hi ha un emissor que expulsa partícules, i el moviment d'aquestes es pot veure influenciat per nombrosos paràmetres. Entre ells hi ha Velocitat d'expulsió, Esperança de vida, Amortiment (la partícula s'alenteix amb el temps), Quantitat de partícules en el sistema, Divisió de les partícules en una quantitat determinada i en un temps determinat (multiplicació), Comportament casual i Influències de la força sobre les partícules.
Les partícules són inicialment només elements lògics (a la dreta de la imatge), a les quals se'ls ha d'atorgar propietats gràfiques perquè siguin visibles. Per exemple, cada partícula es pot substituir per un objecte geomètric, amb la qual cosa és possible mostrar eixams o grups d'asteroides (al centre de la imatge). Amb la incorporació del material corresponent es poden utilitzar sistemes de partícules per mostrar fum, boira o foc (a l'esquerra).
Els sistemes de partícules més avançats poden reaccionar a altres objectes, que els poden atreure o repel·lir, o fins i tot contra els que poden rebotar (tipus de comportaments físics o basats en esdeveniments).
Amb la il·lustració dels camins de moviment de les partícules es poden representar pels, peluixos, superfícies d'herba o estructures similars.

## Referències

* ↑ Reeves, W. T. «Particle Systems—a Technique for Modeling a Class of Fuzzy Objects». ACM Trans. Graph., 2, 2, 01-04-1983, pàg. 91–108. DOI: 10.1145/357318.357320. ISSN: 0730-0301.
* ↑ «Physics based systems» (en anglès). [Consulta: 13 desembre 2018].
# Eberhard Weber

Eberhard Weber és el nom dels següents personatges:
* Eberhard Weber (motociclista), pilot d'enduro alemany
* Eberhard Weber (músic), contrabaixista alemany
# Frontera entre Cuba i les Bahames

La frontera entre Cuba i les Bahames és totalment marítima i es troba al mar Carib. El 3 d'octubre de 2011 es va formalitzar un tractat amb una línia de demarcació de 69 punts que s'estén gairebé al llarg de la costa cubana: de fet, l'arxipèlag de les Bahames té diverses illes petites no gaire lluny de l'illa de Cuba al vell Canal de Bahama com l'illa Ragged o el banc de Cay Sal.
El punt Nord és un trifini amb els Estats Units i el punt sud és una trifini amb Haití.

## Referències

* ↑ PDF Agreement between the Commonwealth of the Bahamas and the Republic of Cuba for the delimiting line between their maritime zones
# Partit Comunista de Macedònia (1992)

El Partit Comunista de Macedònia (en macedoni Комунистичката партија на Македонија) és un partit comunista de Macedònia del Nord fundat al 1992.
El PKM reivindica la continuació històrica de la Lliga dels Comunistes de Macedònia, la branca nacional del CKJ iugoslau, i defensa "l'establiment de la bona vida que l'home macedoni tenia durant el socialisme, en comparació amb l'actual".
Va ser eliminat del registre a causa de la baixa afiliació el 2007, però continua actiu i participa a la Trobada Internacional de Partits Comunistes i Obrers. El 2015, va ser un dels tres principals creadors, juntament amb el Moviment per la Justícia Social "Lenka" i el Moviment d'Esquerra "Solidaritat", de la formació del nou partit polític Levica. Aquesta coalició va guanyar posteriorment 2 escons a les eleccions parlamentàries de Macedònia del Nord de 2020, a més de 49 regidors al 2021, incloent 4 a la capital de Skopje.

## Referències

* ↑ «Solidnet | 21st IMCWP, Contribution of CP of Macedonia». www.solidnet.org. Arxivat de l'original el 2021-04-10. [Consulta: 18 juliol 2020].
* ↑ «Покана за прес – Формирање на „ЛЕВИЦА“ - Левица» (en macedoni), 20-10-2015. [Consulta: 11 setembre 2023].
* ↑ «North Macedonia's Pro-EU Social Democrats Win Elections, Face Complex Coalition Talks». RadioFreeEurope/RadioLiberty.
# Llista de quiròpters del Solsonès

Els mamífers de l'ordre dels quiròpters presents al Solsonès pertanyen a dues famílies: els rinolòfids i els vespertiliònids.

## Família dels rinolòfids
### Ratpenat gran de ferradura

El ratpenat gran de ferradura (dit també ratpenat de ferradura gros) és una espècie que les cites que se'n tenen d'ella porten a creure que és una espècie que és present a la major part del Solsonès, tot i que més abundant a la part central i septentrional de la comarca, on hi ha més refugis naturals (coves i avencs) que a la part sud, sector on l'espècies es concentra en les cases de pagès abandonades, esglésies i altres construccions.
Ha estat localitzat en diferents punts del municipi de Navès entre els 600 i els 1.200 metres d'altitud, en diverses masies de la Ribera Salada, de Pinell i d'Olius, així com en coves del serrat de Sant Bartomeu (Olius), de Navès, d'Odèn i de Coll de Jou.

### Ratpenat petit de ferradura

El ratpenat petit de ferradura és una espècie que al Solsonès s'ha localitzat a Navès (Busa), Clariana (a prop del pantà de Sant Ponç), Olius, Pinell, Castellar de la Ribera i Solsona, principalment en masies i nuclis urbans, però també en petites balmes o avencs.
En una masia de Navès s'hi ha constatat la seva presència de manera continuada durant més de 10 anys

## Família dels vespertiliònids
### Ratapinyada o ratpenat comú

La ratapinyada (coneguda també com a ratpenat comú o muriec) és una espècie freqüent al Solsonès, on és present a la majoria dels nuclis habitats. Ha estat localitzada a Solsona, a Sant Llorenç de Morunys i a Sant Ponç, on hi ha una colònia establerta des de fa més de 15 anys. També s'ha observat al pla de Busa, a 1.350 metres i a les vores del Riu Negre.

### Ratapinyada pipistrel·la nana

La ratapinyada pipistrel·la nana és una espècie que la Solsonès s'ha detectat als voltants de Solsona i al Riu Negre, però segurament és comuna i àmpliament distribuïda a tota la comarca.

### Ratpenat clar d'aigua

El ratpenat clar d'aigua (o, simplement ratpenat d'aigua és una espècie que, com indica el seu nom, es troba associada als ambients aquàtics, on caça arran de la superfície, sobretot en trams fluvials d'aigües lentes, basses i embassaments.
Al Solsonès ha estat localitzada a la Ribera Salada però segurament es troba a la major part dels rius de la comarca.

### Ratpenat cuallarg

El ratpenat cuallarg és una espècie freqüent i ben distribuïda al Solsonès, tot i que la mancança d'estudis sistemàtics, fa que tan sols se'n disposin d'alguns registres: 2 exemplars volant per sobre el nucli antic de Solsona i una altra observació al pla de Busa, a 1.350 metres d'altitud.

### Ratpenat orellut septentrional
## Bibliografia

* Guixé Coromines, David. El medi natural del Solsonès. Barcelona: Universitat de Barcelona, 2008. ISBN 9788474533138. , pàg. 483 a 488.